

РЕПУБЛИКА БЪЛГАРИЯ

Заместник-министър на земеделието, храните и горите

……………………………

………………………… г.

|  |  |
| --- | --- |
| **ДО**  **МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ**  **г-жа десислава танева** | **ОДОБРИЛ,**  **МИНИСТЪР НА ЗЕМЕДЕЛИЕТО,**  **ХРАНИТЕ И ГОРИТЕ:**  **ДЕСИСЛАВА ТАНЕВА** |

**ДОКЛАД**

от доц. д-р Янко Иванов – заместник-министър на земеделието, храните и горите

**Относно:** Проект на съвместна Наредба на министъра на земеделието, храните и горите и министъра на здравеопазването за хигиената на храните

**УВАЖАЕМА ГОСПОЖО ТАНЕВА,**

На основание чл. 7, ал. 5, т. 3 и 4 от Закона за храните внасям за одобряване проект на Наредба за хигиената на храните.

**Причини, които налагат приемането на акта**

В „Държавен вестник“ бр. 52 от 09.06.2020 г. е публикуван нов Закон за храните. Законът влиза в сила в деня на обнародването му в „Държавен вестник”.

Съгласно § 8, ал. 1 от преходните и заключителни разпоредби на Закона за храните, подзаконовите нормативни актове по прилагането му се приемат, съответно издават, в 6-месечен срок от влизането на закона в сила, а съгласно ал. 3, до приемането, съответно издаването на актовете по ал. 1 се прилагат подзаконовите нормативни актове по прилагането на отменения Закон за храните, доколкото не противоречат на този закон.

В тази връзка е необходимо да бъде издадена нова съвместна Наредба на министъра на земеделието, храните и горите и министъра на здравеопазването за хигиената на храните. Новата наредба ще отмени Наредба № 1 от 2016 г. за хигиената на храните (обн., ДВ, бр. 10 от 2016 г.).

Проектът на наредба следва структурата на сега действащата Наредба 1 от 2016 г. за хигиената на храните, като са добавени или допълнени някои разпоредби с цел допълване на общите изисквания към обектите за производство, преработка и дистрибуция на храни по отношение на проектирането и изграждането на сградите и помещенията, водопроводните и канализационните инсталации на обектите, осветлението в обектите, отоплителните, вентилационните и климатичните инсталации, както и качеството на водата, с която се захранват обектите. Допълнени са и изискванията към условията за производство, преработка и дистрибуция на храни по отношение на поддържането на чистотата, поддържането в техническа изправност на водопроводните, канализационните, отоплителните, вентилационните, климатизационните и електрическите инсталации, използването на специално работно облекло, лични предпазни средства и обувки за работещите в обекта, както и условията за извършване на ефективна защита на обекта от насекоми и гризачи и провеждане на дезинфекция, дезинсекция и дератизация.

**Цели**

Наредбата определя общите хигиенни изисквания към обектите за производство, преработка и дистрибуция на храни, специфичните изисквания при транспорт на храни, както и изискванията към условията за производство, преработка и дистрибуция на храни.

**Финансови и други средства, необходими за прилагането на новата уредба**

За приемането на проекта на акт не са необходими допълнителни разходи/трансфери/други плащания по бюджета на Министерството на земеделието, храните и горите и Министерство на здравеопазването. Предложеният проект не води до въздействие върху държавния бюджет и върху адресатите на наредбата.

**Анализ за съответствие с правото на Европейския съюз**

С наредбата се въвеждат разпоредбите на Директива 98/28/ЕО на Комисията от 29 април 1998 г. за предоставяне на дерогация от определени разпоредби на Директива 93/43/ЕИО относно хигиената на храните по отношение на морския превоз на сурова захар в насипно състояние (специално българско издание, глава 13, том 23). Във връзка с това е приложена таблица на съответствието с правото на Европейския съюз.

С наредбата се осигурява прилагането на Регламент (ЕО) № 852/2004 на Европейския парламент и на Съвета от 29 април 2004 година относно хигиената на храните (специално българско издание, глава 13, том 044).

**Очаквани резултати от прилагането на акта**

С проекта се гарантира висока степен на защита на здравето и интересите на потребителите по отношение на храните, както и че на пазара не се предлагат храни, които не са безопасни за здравето на човека.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на съвместна Наредба, проектът на доклад и мотивите са публикувани за обществена консултация на интернет страниците на Министерството на земеделието, храните и горите и Министерството на здравеопазването, както и на Портала за обществени консултации със срок за предложения и становища 30 дни.

Съгласно чл. 26, ал. 5 от Закона за нормативните актове справката за постъпилите становища и предложения, заедно с обосновка за неприетите предложения е публикувана на интернет страниците на Министерството на земеделието, храните и горите и Министерството на здравеопазването, както и на Портала за обществени консултации.

Настоящият проект на наредба е изготвен от електронна работна група, в която са включени представители на Министерство на земеделието, храните и горите, Министерство на здравеопазването, Българска агенция по безопасност на храните и Центъра за оценка на риска по хранителната верига.

Проектът е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са приети и отразени в приложения проект.

**УВАЖАЕМА ГОСПОЖО ТАНЕВА,**

Във връзка с гореизложеното и на основание чл. 7, ал. 5, т. 3 и 4 от Закона за храните, предлагам да одобрите предложения проект на Наредба за хигиената на храните.

|  |  |
| --- | --- |
| **Приложениe:** | 1. Проект на съвместна Наредба; 2. Мотиви към проекта на съвместна Наредба; 3. Таблица на съответствието с правото на Европейския съюз; 4. Справка за отразяване на постъпилите становища; 5. Постъпили становища; 6. Справка за отразяване на постъпилите предложения и становища от проведената обществена консултация; 7. Предложения и становища постъпили от проведената обществена консултация. |

С уважение,

**ДОЦ. Д-Р ЯНКО ИВАНОВ**

*Заместник-министър*